google/wiki40b huggingface dataset:
Saint-Père (Ille-et-Vilaine)

Poloha

Obec má rozlohu 19,74 km². Najvyšší bod je položený 56 m n. m. a najnižší bod 1 m n. m.

Obyvateľstvo

Počet obyvateľov obce je 2 281 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Paluďaiho palác (Pražská)

Charakteristika

Palác aj s vínnymi pivnicami dal ako prevádzkovú budovu postaviť vinár a podnikateľ Jakub Paluďai (Palugyay/Palúdzky). Palác bol postavený podľa projektu Ignáca Feiglera ml. v rokoch 1873 – 1879. Celý komplex sa do roku 1918 ďalej rozširoval. V komplexe sa vyrábalo ocenené víno značky Château Palugyay (po slovensky: Paluďaiov zámok), názov, ktorý neskôr prešiel i na budovu. V roku 2002 bol zrekonštruovaný a využíva ho Ministerstvo zahraničných vecí Slovenskej republiky.
Iveco EuroStar

Podvozok

EuroStar sa vyrábal v dvoj a troj-nápravovom prevedení ako ťahač alebo podvozok s kabínou. Ten je určený najmä na montáž valníkových, prípadne skriňových alebo chladiarenských nadstavieb. Konfigurácie pohonu môžu byť 4x2, 6x2 alebo 6x4. Celková hmotnosť vozidla je od 18 do 26 ton, pri súprave ťahača s návesom maximálne 48 ton. Brzdy sú vpredu kotúčové a vzadu bubnové s automatickým nastavovaním. Súčasťou je systém ABS kombinovaný so systémom ASR.
Dolina Chochołowska Wyżnia

Opis doliny

Dolinu vytvoril ľadovec. V hornej časti doliny pod hlavným hrebeňom sa nachádza ľadovcový kotol Dziurawe, ohraničený strmými stenami a úbočiami Volovca, Deravej (poľ. Łopata), Czerwonego Wierchu. Na severnej strane kotol uzatvára Kopa (1 596 m n. m.). Pod ňou vyviera niekoľko prameňov, ktoré sa spájajú do začínajúceho sa Wyżnieho Chochołowskieho potoka.
Rektor (vysoká škola)

Rektor je najvyšší akademický hodnostár vysokej školy. Na Slovensku je rektor štatutárnym orgánom vysokej školy, riadi ju, koná v jej mene a zastupuje ju navonok. Za svoju činnosť zodpovedá akademickému senátu verejnej vysokej školy. Pri štátnych školách aj ministrovi.
Pôvodne označenie najvyššieho hodnostára a predstaviteľa cirkevnej vysokej školy, ktorý si stredoeurópske svetské univerzity zachovali aj po odlúčení od cirkvi. Rektorovi pri oficiálnych príležitostiach prislúcha titul Magnificencia, prípadne Vaša Magnificencia t. j. Vaša vznešenosť, velebnosť, veľkosť, výsosť.
Pomenovanie rektor pochádza z lat. rector magnificus - veľký vládca, riaditeľ resp. regere - vládnuť.
Kancelária rektora sa nazýva rektorát.

Situácia na Slovensku

V Slovenskej legislatíve, podľa zákona č. 131/2002 Z.z. o vysokých školách,) majú právo navrhovať kandidátov do volieb na rektora členovia akademickej obce vysokej školy. Víťaz volieb rektora je na verejných vysokých školách ministrom školstva na návrh akademického senátu predložený na schválenie prezidentovi. V prípade štátnych vysokých škôl (vojenských, policajných a zdravotníckych) sú to ministri obrany, vnútra a zdravotníctva.
Prezident na návrh akademického senátu verejnej vysokej školy vymenúva aj odvoláva rektorov. Funkčné obdobie rektora je štvorročné. Na tej istej verejnej vysokej škole môže tá istá osoba vykonávať funkciu rektora najviac v dvoch po sebe nasledujúcich funkčných obdobiach.
Podľa Trend-u sa kvôli spôsobu financovania slovenského vysokého školstva dajú rektori považovať za krízových manažérov.
Georg Gottlieb Polnisch

Životopis

Vyučil sa v Kremnici. Pôsobil ako zlatník v Banskej Bystrici (spomínaný 1731-1736). Za zlatníckeho majstra bol prijatý (27. júna 1731).
Soľ (okres Vranov nad Topľou)

Vodné toky

Katastrom obce preteká rieka Topľa. Obcou preteká Slaný potok, ktorý sa vlieva do Tople.

Dejiny

Obec Soľ patrí k najstarším obciam na východnom Slovensku. Výhodná geografická poloha v údolí rieky Topľa ju už v dobe kamennej predurčila na miesto ľudského sídliska, ktoré sa s prestávkami rozvíjalo až do súčasnosti. Najstaršia písomná zmienka pochádza z roku 1252. V listine vydanej Jágerskou kapitulou pri príležitosti delenia majetkov zemana Filkeho, brata Číza z Moravian (Chyz de Morova), sa uvádza, že spomínaný zeman Číz daroval Soľ, spolu s inými majetkami, svojmu bratovi Štefanovi a jeho dedičom, čo všetci potvrdili pred jágerskou kapitulou v prítomnosti svedkov.

Obecné zastupiteľstvo

Starostom je od roku 1994 Ing. Jozef Berta

Obyvateľstvo

V roku 2015 mala obec 2 516 obyvateľov.

Doprava

Na okraji obce sa nachádza železničná zastávka, ktorou prechádza neelektrifikovaná železničná trať spájajúca Prešov s Humenným (cez Vranov nad Topľou a Strážske).
V strede obce je autobusová zastávka. Obec sa nachádza na hlavnej ceste1/18 medzi Prešovom a Vranovom nad Topľou, resp. Michalovcami.

Školstvo

V obci sa nachádza základná škola, ktorá pre druhý stupeň (ročníky 5 až 9) pokrýva aj okolité obce Hlinné a Rudlov. Škola má dve budovy s triedami. Stará budova bola postavená v roku 1957 a Nová budova v roku 1975. Prepojené sú zasklenou spojovacou chodbou, pod ktorou sa nachádza skleník. V areáli školy sú aj školské dielne, park, dopravné a športové ihrisko.
V škole vyučuje 32 učiteľov (školský rok 2006/2007) a navštevuje ju 521 žiakov (šk. r. 2005/2006).
V obci sa nachádza aj materská škola, ktorú v školskom roku 2005/06 navštevovalo 65 detí.

Významné osobnosti

V rokoch 1627 – 29 pôsobil na evanjelickej základnej škole Jakub Jakobeus, český humanista, básnik a prozaik.
Madeleine Astorová

Zoznámenie s Johnom Jacobom Astorom IV

V septembri 1910 sa Madeleine zoznámila s milionárom Johnom Jacobom Astorom IV. Podnikateľ, vojak, vynálezca a spisovateľ patril do prestížnej rodiny Astorovcov. V tom čase bol považovaný za jedného z najbohatších mužov sveta. V septembri 1911 zosobášili. John Jacob sa len dva roky pred svadbou rozviedol so svojou prvou manželkou a Madeleine bola o takmer tridsať rokov mladšia. Ich manželstvo bolo často medializované; tlač sledovala každý ich pohyb. Rozhodli sa preto uniknúť pozornosti novinárov tým, že strávia svoje medové týždne v Egypte. Z New Yorku odcestovali v januári 1912 na palube lode RMS Olympic. Po plavbe po Níle prebývali v Neapole.

Na palube Titanicu

Nakoľko Madeleine bola tehotná a svojho syna chcela porodiť v Spojených štátoch, rozhodli sa pre návrat do USA loďou RMS Titanic, ktorá bola na svojej prvej plavbe. Astorovci vyplávali z Cherbourgu večer 10. apríla. Na lodi RMS Titanic boli najbohatším párom na palube. V noci zo 14. apríla, krátko po 23:40, John hlásil svojej žene, že Titanic narazil do ľadovca. Požiadal ju, aby si obliekla záchrannú vestu, v súlade s pokynmi posádky a personálu na palube lode.
Kapitán Edward Smith nariadil nástup žien a detí na paluby záchranných člnov. John žiadal druhého dôstojníka Charlesa Lightollera aby mohol sprevádzať svoju manželku, vzhľadom k jej tehotenstvu, no ten to odmietol.
Krátko po 2:00 sa začal Titanic potápať a záchranné člny sa od neho odpútali. Na lodi však zostalo takmer 1500 ľudí a medzi nimi aj John Jacob Astor. Madeleine a ďalší preživší boli zachránení loďou RMS Carpathia a dopravení do New Yorku. Johnovo telo našla o týždeň neskôr loď Mackay-Bennett.
V auguste 1912 vo svojom sídle na Fifth Avenue Madeleine porodila Johna Jacoba Astora VI.

Po smrti manžela

Dňa 22. júna 1916 si v Bar Harbor, štát Maine vzala priateľa z detstva, bankára Charlesa Williama Dicka. Charles William Dick bol viceprezidentom Manufacturers Trust Company of New York a spoluvlastník a riaditeľ Brooklyn Times. Rozviedli sa 21. júla 1933, v Rene v Nevade.
O štyri mesiace neskôr, 27. novembra 1933, si Madeleine vzala dvadsaťšesť ročného talianskeho boxera Enza Fiermonteho, s ktorým sa rozviedla o päť rokov neskôr 11. júna 1938, vo West Palm Beach na Floride. Po rozvode sa vrátila k svojmu predchádzajúcemu priezvisku „Dicková“.

Smrť

Madeleine Dicková zomrela dňa 27. marca 1940 v Palm Beach na Floride vo veku 46 rokov na infarkt. Bola pochovaná v Trinity Church Cemetery vo Washington Heights.
Van Hool AG 300

Van Hool AG 300 je nízkopodlažný kĺbový autobus, ktorého výrobcom je belgický výrobca autobusov Van Hool NV. Vyrába sa od roku 1993.

Na Slovensku jazdí v Nitre 13 kusov.
Saint-Agnan (Tarn)

Polohopis

Saint-Agnan má rozlohu 6,88 km². Najvyšší bod je položený 243 m n. m. a najnižší bod 155 m n. m.

Obyvateľstvo

Saint-Agnan má 225 obyvateľov (2009).
Graf vývoja obyvateľstva:
Zdroje: INSEE
Hajdúhadházsky okres

Hajdúhadházsky okres (maď. Hajdúhadházi járás) je okres v Maďarsku v župe Hajdú-Bihar. Jeho správnym centrom je mesto Hajdúhadház.
Liniez

Poloha

Obec má rozlohu 26,94 km². Najvyšší bod je položený 216 m n. m. a najnižší bod 139 m n. m.

Obyvateľstvo

Počet obyvateľov obce je 348 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Citrónovník citronátový

Citrónovník citronátový (iné názvy: citrónovník medský  [resp. staršie: citrónovník médsky], citronátovník, citrónovník lekársky, citrónovník liečivý, cedrát, zastarano: citroník/citrónovník; lat. Citrus medica) je druh z rodu citrónovník. Jeho plod sa nazýva cedrát (alebo zriedkavo: citronát); sladené albedo plodu sa nazýva citronát alebo menej často cedrát.
Pozor na zámenu s angličtinou, kde sa tento druh označuje názvom „citron“. V slovenčine (podobne v mnohých iných jazykoch) je citrón naopak názov plodov druhu citrónovník pravý (Citrus limon).

Charakteristika

Dorastá do výšky až 4 m. Má hrubú kôru a malými oddeleniami. Vo všeobecnosti sa konzumuje zaváraný alebo v pečive ako ovocný koláč. Pri pečení sa často používa nie dužina, ale kandizovaná šupa. Cedrát bol prvým citrusovým plodom známym Rimanom. Plíniova prírodoveda spomína strom (HN xii.7), ktorý niektorí nazývali asýrske, iní médske „jablko“, (všeobecné grécko-rímske meno pre guľaté plody). V Plíniovej dobe sa toto ovocie nikdy nejedlo (začalo sa používať pri varení na začiatku 2. storočia), ale jeho intenzívna vôňa sa využívala na napustenie šiat, aby odpudzovali otravný hmyz. Podľa Plínia boli pokusy pestovať citrónovník pre jeho medicínske vlastnosti v kvetináčoch neúspešné.

Systematika

Tak ako mnohé kultúrne rastliny, aj citrónovník citronátový sa zvykne deliť buď na variety (skratka var.) alebo na kultivary (pričom kultivary prípadne patria do jednotlivých variet alebo niektorým z nich v plnom rozsahu zodpovedajú).

Kultivary

Pokiaľ ide o kultivary, je ich pomerne veľké množstvo (pričom variete ethrog zodpovedá len jeden kultivar - Ethrog). Kultivary sa delia na kyslé (napr. kultivary China, Poncire, Diamant a Ethrog) a sladké (napríklad kultivary Corsican a Dulcia).
Ariana Richardsová

Herecká kariéra

Ako herečka debutovala v roku 1987 vo filme Into the Homeland, v ktorom stvárnila rolu malého dievčaťa. Jej najznámejšou rolou v hereckej kariére je úloha Alexis "Lex" Murphyovej vo filme Stevena Spielberga Jurský park (1993), za ktorú bola ocenená cenou Favourite Newcomer v Japonsku, Austrálii a vo Veľkej Británii. Rovnako za účinkovanie vo filme Jurský Park získala aj ceny Bambi Award a Medzinárodná mládež vo filme: Najlepšia mladá herečka v kinofilme. Rolu Lex Murphyovej si zreprízovala o štyri roky neskôr v pokračovaní Jurského parku vo filme Jurský park: Stratený svet.
Celkovo hrala v 28 filmoch a seriáloch, dvoch televíznych reklamách a videoklipe k piesni Brick od hudobnej skupiny Ben Folds Five. Taktiež nahrala hudobné CD s názvom First Love a hrávala v rôznych predstaveniach aj na divadelných doskách.

Umelecká kariéra

Vzdelanie ukončila na Skidmore College v New Yorku, kde získala titul bakalár výtvarného umenia a drámy a vo vzdelaní pokračovala na Art Center College of Design v Pasadene.
V roku 2002 začala umeleckú kariéru. Mnohé jej práce sú vystavené v galérii Lee Youngmana Calistoga v štáte Kalifornia. Štýl jej malieb, obyčajne krajiniek a morských scenérií, má blízko k impressionizmu. Zátišia, figurálna a figuratívna maľba zase nesie v sebe prevažne prvky poetického realizmu. Pri formovaní jej umeleckého talentu ju inšpirovali impresionisti, ako Claude Monet, Guy Rose, John Singer Sargent, Anders Zorn, Joaquin Sorolla, a John William Waterhouse.

Ocenenia

V októbri 2005 bola ocenená prvou cenou v súťaži Národných profesionálnych maliarov, sponzorovanou časopisom American Artist Magazine, ktorú vyhrala za obraz Lady Of The Dahlias (Dáma s dáliami). O rok neskôr, v októbri 2006, vyhrala vrcholné ocenenie na súťaži Oil Painters of America, kde prijala cenu ART OF THE WEST’S AWARD OF EXCELLENCE za obraz Forget Me Not (Nezábudka).
Chaudebonne

Poloha

Obec má rozlohu 20,77 km². Najvyšší bod je položený 1 600 m n. m. a najnižší bod 542 m n. m.

Obyvateľstvo

Počet obyvateľov obce je 55 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Starý Plovdiv

Dejiny

Plovdiv je jedným z najstarších miest v Európe, starší než Rím, alebo Atény, súčasník miest ako Trója a Mykény. Osídlený bol už 4000 rokov pred naším letopočtom, kedy na pahorku Nebet tepe vznikla trácka osada. V 4. storočí pred naším letopočtom mesto obsadil Filip Makedónsky a prekrstil ho na Filipopol. Po pripojení tráckych teritórií k Rímskemu impériu sa mesto stalo centrom rímskej administratívnej oblasti Trákia. Slovania sa na území mesta prvýkrát objavili v 4. storočí nášho letopočtu. Posledná väčšia výstavba sa na území rezervácie odohrala v období bulharského národného obrodenia. Celé územie rezervácie je nepretržite obývané po dobu viac ako 6000 rokov.
Dollhouse (seriál)

Obsadenie

Bábiky sú očividne nazvané podľa kódových slov medzinárodná hláskovacej tabuľky.

Produkcia

Tvorkyňami seriálu sú Elizabeth Craftová a Sarah Fainová, zatiaľ čo Tim Minear a Steven S. DeKnight slúžia ako konzultívni producenti. Na seriáli pracuje skupina scenáristov ako Tim Minear, Jed Whedon, Maurissa Tancharoenová, Elizabeth Craftová a Sarah Fainová a Joss Whedon. Whedon bude režírovať množstvo jeho vlastných epizód, ako to robil v minulosti. Tim Minear a producent Buffy David Solomon budú tiež vo funkcii režiséra. Úvodnú pieseň k seriálu napísali Jonatha Brookeová a Eric Bazilian.
Seriálu Dollhouse, ktorý je produkovaný spoločnosťami 20th Century Fox Television, Whedonovou Mutant Enemy Inc. a Dushkuovou Boston Diva Productions, bolo udelených 13 epizód záväzne k FOXu s ohláseným licenčným poplatkom v rozmedzí od 1,5 až 2 miliónov dolárov za epizódu. Televízia FOX sa rozhodla zrieknuť sa pilotnej epizódy seriálu a rozhodla sa vytvoriť fond na konštrukciu pripravovaných scén a kultúrnej súvislosti televízneho seriálu. Seriál bol opisovaný ako „domček bábik v životnej veľkosti“ (angl. domček pre bábiky). 22. júla 2008 Joss Whedon vyhlásil, že prvá epizóda „Echo“ bude vysielaná ako druhá, zatiaľ čo prvou sa stane nová epizóda hovoriac „nápad vytvoriť novú pilotnú epizódu neprišla od televízie. Bol môj.“

Navýšenie vysielacieho času

Dollhouse spolu so seriálom Fringe od J. J. Abramsa, bol v Spojených štátoch vysielaný s polovicou reklamného času, čo seriálu pridalo 6 minút navyše. Bola to súčasť nového podnetu televízie FOX, tzv. „Remote-Free TV“. V druhej sezóne bolo toto zrušené.
Psychedelický trance

Štýl

Psychedelický trance má výrazný, rýchly zvuk (obyčajne medzi 140 až 150 úderov za minútu), ktorý má tendenciu byť rýchlejší oproti iným formám trance alebo techno hudby. Psychedelic trance používa výrazné basové beaty, ktoré sú neustále v celej skladbe, a prekrývanie basov s rôznymi rytmami pochádzajúcimi od funky, techno, EBM, New beat a trance pomocou bubnov a iných syntetických nástrojov. Vedenie, rytmus a beaty sa obvykle menia každých 32 beatov. Skladby tohto žánru trvajú obyčajne 6 až 10 minút. Psychedelický trance využíva v hojnej miere frekvenčnú moduláciu priepustnosti filtra na syntetizátore (Cutoff), tzn. na koľko percent je otvorený/zatvorený filter a ako je ovplyvnený výsledný zvuk v závislosti na použitom druhu filtra (Low Pass, High Pass, Band Pass, Band Reject, atď...).

Psybreaks

Psybreaks alebo Psychedelický breakbeat je forma psychedelického trance, ktorá vznikla v neskorých 90-tych rokoch splynutím breakbeatovej basovej linky a inak ťažko ovplyvniteľnej psytrance stopy. Typické psybreaks skladby: Drone – „Pulsar“, Morphonix – „Island Sanctuary“ a Planewalker – „Spellbound“.
Žáner psybreaks je zastúpený vo väčšej breakbeatovej a psytrance komunite. Vďaka blogom ako je Global Psybreaks je viac poslucháčov spojených s touto hudbou každý deň. Je tam aj veľa diskusií na tému kvality psybreaks skladieb. Mnoho electro skladieb sú tvorené so „psy“ prvkami, ktoré zakrývajú rozdiely medzi čistými psybreaks a breaks skladbami, ktoré majú „psy“ prvky.

Full on

Full on je forma psychedelického trance, ktorý vznikol v Izraeli počas neskorých 90-tych rokov. Výraz „full on“ je prevzatý z prvej zo siedmich kompilácií, a prvého albumu vôbec vydaného pod Hom-mega Productions v roku 1998, nazvanej Full On. Niektoré zdroje hovoria, že názov pochádza z názvu festivalu Fullmoon, zatiaľčo iní argumentujú, že názov je odvodený z frázy bežne používanej na označenie najmä high-energy hudby („That tune is really full-on !“). Je tiež možné, že táto fráza odkazovala na užívanie drog („full-on drugs“) na festivaloch, kde je táto hudba považovaná za viac vyčerpávajúcu oproti iným žánrom psytrance a teda používanie stimulujúcich drog je viac zrejmé. Full on má zvyčajne rýchlejšie tempo BPM ako psytrance.
Rozpoznateľným prvkom „Full on“ je hlavne tzv. „rolling“ basová linka. Umelci reprezentujúci tento žáner sú napr.: Sesto Sento, Gataka, Vibe Tribe, DNA, 1200 Micrograms, Bizzare Contact, Indra, Aquatica, Didrapest, Skazi, Astrix a iní.

Progresívny psychedelický trance

S pomalším tempom BPM v rozmedzí asi 125 až 140 BPM má Progresívny Psychedelický Trance čistý ostrejší zvuk oproti ostatným podžánrom a je viac známy pre svoje dobre postavené bicie, ktoré sú základom komplikovanej série alebo vývoj hudobných koreňov melódie. Prominentné vydavateľstvá ako Zenon Records, Spin Twist, Blue Tunes, Iboga pracujú s umelcami ako Planewaker, Sensient, Tetrameth, Vibrasphere, Sun Control Species, Visua, FREq, Shadow FX a Motion Drive sú niekoľkými zdrojmi tohto subžánru.
Šaľa 1

Šaľa 1 alebo šaliansky neandertálec je nález neandertálca od Šale (pri Váhu).

Nálezisko a objav

Kosť našiel v roku 1961 Jozef Syrový, vojak základnej služby, v štrku na pravom brehu Váhu asi 4,5 km južne od šalianskeho mosta ako vybagrovanú z riečneho štrku (nález nevykazuje znaky dlhšieho prenášania vodou, takže pôvodné uloženie nebolo vzdialené od miesta nálezu). Často sa mylne uvádza, že lebku našiel rybár, pán V. Čerňanský.

Opis nálezu

Nález je tvorený tmavohnedou až čiernou čelovou kosťou dospelej ženy, ktorá mala 20 – 40 rokov. Ako píše Thurzo 1998 o náleze: Typickými znakmi sú čiastočne klenuté čelo a neprerušovaný nadočnicový val s miernym postorbitálnym zúžením. Oválna jamka nad okrajom pravej očnice naznačuje prežitý úraz alebo poranenie.

Datovanie a zaradenie

Priame datovanie nálezu nie je k dispozícii. Wood 2011 uvádza, že podľa biostratigrafie asi (spolu s nálezom Šaľa 2) pochádza z posledného interglaciálu (t. j. riss-würm, čiže by to bol protoneandertálec), ale Wolpoff 1999 ho uvádza ako nález z würmu a podobne Thurzo 1998 ho radí medzi klasických neandertálcov (čo je uňho obdobie 80 – 40 000 BP). Inak sa v (najmä staršej) literatúre zaraďuje aj ako prechodný neandertálec či protosapient.
Michael Krohn-Dehli

Kariéra

Krohn-Dehli začal hrať futbal v klube Rosenhøj BK v Dánsku, a neskôr hral za dánske kluby Hvidovre IF a Brøndby IF. Svoj debut ako záložník mal pre Ajax dňa 16. septembra 2006 v ligovom zápase Roda JC – Ajax (2–0). Krohn-Dehli hral za viacero dánskych klubov pred vstupom do Ajax Amsterdam z klube Brøndby IF. Krohn-Dehli vynikal ako mladý tímový hráč Ajaxu Amsterdam s trénerom Dannym Blindom. V roku 2004 mal však manažérom Ronaldom Koemanom dovolené opustiť Ajax, a vstúpil do klubu RKC Waalwijk bezplatným prechodom. Tam mal dňa 15. augusta 2004 svoj profesionálny debut v bezgólovej remíze proti FC Groningen. O dva roky neskôr znovu podpísal zmluvu s Ajax Amsterdam na voľný prechod od roku 2009. Svoj debut pre Dánske národné futbalové mužstvo v Euro 2008 kvalifikačnom zápase proti Lichtenštajnsku dňa 11. októbra 2006. Po zimnej prestávke s tromi zápasmi za Ajax bol poslaný dňa 31. januára 2007 na hosťovanie do klubu Sparta Rotterdam na zvyšok sezóny. O päť dní neskôr hral svoj prvý z dvanástich zápasov za Spartu, proti Roda JC. Po jeho období v Sparte a letnej prestávke sa vrátil do Ajaxu na sezónu 2007/2008.
Dňa 29. augusta oznámil Ajax Amsterdam, že by chcel urobiť prevod Krohn-Dehliho do dánskeho klubu Brøndby IF. Svoj debut mal o dva dni neskôr pri zápase proti FC Kodaň.
Dávidovci

Dávidovci (slov. Dávidovci z Turčianskeho Sv. Petra, maď. Dávid de Túróczszentpéter) boli jedným z najstarších šľachtických rodov v Uhorskom kráľovstve. Vlastnili majetky v Turci. V 13. storočí boli Dávidovci jedným z mnohých slovenských šľachtických rodov s titulom zeman (najnižšia šľachta v Uhorskom kráľovstve, v hierarchii umiestnený hneď za barónom). 
Rod Dávidovcov sa vyčlenil z rodu Zátureckých zo Záturčia (dnes súčasť mesta Martin). Zakladateľom rodu bol Dávid Záturecký (asi *1380) z Dolného Záturčia, Turčianskeho Petra a Istebného, syn Pavla Zátureckého (asi *1332). Pavel bol synom Petra z Dolného Záturčia (asi *1303), ktorého starým otcom bol legendárny Uzda z Turca a Hosti (asi *1245), zakladateľ rodu Zátureckých.
Motivácia

Motivácia je súbor pohnútok, ktoré vyvolávajú aktivitu organizmu a určujú jej zameranie 
Motivácia je psychologický proces, ktorý aktivuje ľudské správanie a dáva mu účel a smer. Je to vnútorná hnacia sila, ktorá ženie k uspokojeniu nenaplnených potrieb. Je to hnacia sila, ktorá vedie k dosiahnutiu osobných a organizačných cieľov. Je to vôľa niečo dosiahnuť. 
Ľudské správanie je takmer vždy niečím psychologicky motivované. Pohnútkami ľudského správania sú však i biologické, kultúrne a situačné aspekty. I keď človek často vedome rozhoduje o tom, či bude konať na základe svojich motivácií, tie pôsobia na človeka i na podvedomej úrovni (napr. vplyv skrytou silou reklamy).

Vplyv motivácie na pracovný proces

Motivácia je jedným z najdôležitejších faktorov ovplyvňujúcich úspešnosť života jedinca. Je pre neho dôležité, aby sa venoval činnostiam a práci, ktorá ho motivuje - oduševňuje a napĺňa a práve v týchto oblastiach je potom schopný podávať nadpriemerné výkony. Úspešnosť alebo neúspešnosť motivácie silne ovplyvňuje výrobu (jej kvantitu i kvalitu). Len sa výnimočne vyskytujú aj prípady, keď prehnaná motivácia pôsobí brzdiaco, no vo všeobecnosti platí, že produktivita práce a podaný výkon vzrastajú priamo úmerne s rastom pozitívnej motivácie.

Marketingová analýza spotrebiteľských trhov a kúpneho správania

Firmy, ktoré nepoznajú motivácie, potreby a preferencie zákazníkov, môžu očakávať veľké straty. Zmyslom marketingu je uspokojovanie potrieb a prianí cieľových zákazníkov, prípadne vyvolať v nich nové potreby, zhodné s ponúkaným produktom. Preto poznanie motivácie kupujúceho je dôležitým prvkom marketingovej analýzy. 
Philip Kotler uvádza príklad zmeny spotrebiteľského správania pri predaji určitej značky pečiva. Kým bolo ponúkané v sieti supermarketov, jeho spotreba bola mizivá, zákazníci ho prehliadali medzi záplavou ostatných podobných tovarov. Jeho umiestnenie do siete špeciálnych obchodov so zdravou výživou však dopyt to tomto druhu pečiva výrazne zvýšilo.

Teórie motivácie

Existuje veľké množstvo teórií motivácie a medzi ne patria napr. Maslowova hierarchická teória potrieb, Herzbergova dvojfaktorová teória, Vroomova teória očakávania, Adamsova teória rovnováhy, Skinnerova teória pozitívneho posilnenia, McClellandova teória získaných potrieb.